Tiener vas vir moord op ‘swanger’ meisieArgieffoto Die polisie in Limpopo het ŉ 17-jarige seun in hegtenis geneem vir die moord op sy 15-jarige meisie wat glo swanger was. Lt.kol. Moatshe Ngoepe, provinsiale polisiewoordvoerder, het Woensdag gesê die seun se inhegtenisneming volg kort nadat die meisie se liggaam op Tafelkopberg in Motetema naby Groblersdal gevind is. “Die meisie se liggaam is deur ŉ verbyganger op die piek van die berg gevind. Sy het verskeie beserings reg oor haar liggaam gehad,” het Ngoepe gesê. Volgens Ngoepe het die polisie vinnig gereageer en inligting opgevolg nadat voorlopige ondersoek daarop gedui het dat haar kêrel moontlik met haar moord verbind kan word. “Die motief vir die moord is in die stadium nog nie duidelik nie. Die polisie ondersoek bewerings dat die verdagte glo die oorledene gedwing het om ŉ aborsie te kry omdat sy blykbaar swanger was.” Die seun en die meisie was albei leerders aan Buleu High School in Motetema. Die polisie het die meisie as Dimakatso Tlaka geïdentifiseer. Die Motetema-polisie ondersoek ŉ saak van moord. Die verdagte moet Woensdag in die hof verskyn.